Prijeti nestašica kafe, mjere ugrožavaju pošiljke iz Kolumbije

Cijene kafe na svjetskom tržištu skočile su zbog straha da će pandemija korona virusa dovesti do poremećaja u snabdijevanju, piše CNBC.

Mjere karantina zbog korona virusa tako bi mogle ugroziti pošiljke iz Kolumbije, značajnog svjetskog proizvođača kafe, prema prognozama Međunarodne organizacije za kafu (ICO) koja okuplja 49 država koje izvoze i uvoze kafu.

Cijene arabike, najčešće uzgajane vrste, počele su nedavno rasti zbog te bojazni, a s obzirom na to da je globalna ekonomija “zamrznuta”. Tako je cijena brazilske arabike, a Brazil je najveći svjetski proizvođač kafe, porasla 10 odsto u odnosu na februar.

Iako je poskupljenje s jedne strane loša vijest za prerađivače te krajnje potrošače, donijelo je to prijeko potrebno olakšanje proizvođačima koji su zbog niske cijene bili na ivici propasti,

Od 2016. godine cijena kafe pala je za 30 odsto u odnosu na prosječnu cijenu u prethodnih 10 godina, pokazuju podaci.

Cijene sirove arabika kafe u martu su se kretale iznad 1,12 dolara za pola kilograma, daleko ispod 3 dolara koliko je pola kilograma vrijedilo na vrhuncu 2011. godine.